Arnold Jacoby

** Victor Arnold Rosenblad Jacoby** (født 10. september 1913 i New York, død 15. januar 2002 i Larvik) var en norsk forfatter og oversetter. Han skrev flere guttebøker, tegneserier, kriminalromaner og biografier og virket som oversetter av barne- og ungdomsbøker fra engelsk til norsk. Han er særlig kjent som en av Thor Heyerdahls biografer og som forfatter av *[[Det angår også deg]]*, boken om norske Herman Sachnowitz' rystende beretning fra den tyske konsentrasjonsleiren Auschwitz.

## Liv og virke
Arnold Jacoby var født i Brooklyn. Foreldrene hadde utvandret til Amerika, men flyttet tilbake til Larvik i 1915 da bestefaren Georg Jacoby døde og familiegartneriet i Dronningens gate sto tomt uten noen til å ta seg av det.

Som ung flyttet Jacoby til Oslo, hvor han livnærte seg av skriving, reklame og illustrasjon. Under siste del av krigen flyttet han til Ula i Vestfold og senere tilbake til Larvik. 

I 1941 utlyste kriminalmagasinet *Mystikk for alle menn* en konkurranse for å sikre seg tilgang på norske hovedfortellinger. Arnold Jacoby vant konkurransen med *Mysteriet Robusta Gloria*, som kom på trykk i nr. 11/1942 under et psevdonym sammensatt av forfatterens to fornavn, Victor og Arnold. Pseudonymet Victor Arnold skrev også hovedfortellingen til *Mystikks Jul* samme år, *Røntgenplatens hemmelighet*. Likeledes kriminalromanen "Døden annonserer ikke". Han brukte flere pseudonymer. "Døden og skipperen" ble skrevet under navnet Sven (Tor) Winge. Barnebøkene "Jon i verden" og "Krusedulle" ble skrevet og illustrert under pseudonymet Tone Silje.

Han oversatte nærmere 200 barne- og ungdomsbøker i 1950-årene som Hardy-guttene, Worales, Bobsey-barna, Tvillingdetektivene, Vicki, Conny, Cherry, Gulltopp m.m. 

Han var illustratør og hadde tegnekontor i Oslo under første del av krigen sammen med Trygve og Olav Mosebekk. Han hadde flere tegneserier, bl.a. "Atlantis" i Norsk Ukeblad. Atlantis startet høsten 1942 i Norsk Ukeblad, men ble stanset av tyskerne våren 1943. Samme år utga han sammen med Trygve Mosebekk tegneserien "Syclon-Kid" i bladet *Mystikk for alle menn*. Det utkom 17 nummer før også Mystikk ble stanset av tyskerne. Serien ble omarbeidet etter krigen og kom ut i Alle Menns blad i 1945 med tittelen *Sabotasjegjengen*. Under krigen hadde han også tegneserien «Bimba - hele verdens lille venn» utgitt i jule- og påskemagasiner for barn (Forlagshuset).

I 1961 kjøpte han et 800 år gammelt hus i Andora kommune på Liguria-kysten i Nord-Italia og tilbragte mye tid der. Jacoby var barndomsvenn av eventyreren og vitenskapsmannen Thor Heyerdahl og skrev flere biografier om ham, blant annet *Señor Kon-Tiki* som også ble utgitt i Japan, Russland og USA og i flere europeiske land. De to bodde også like ved hverandre i Andora. 

Hans mest innflytelsesrike bok *[[Det angår også deg]]* handler om den norske jøden Herman Sachnowitz' tid i fangeleiren Auschwitz. Boka ble til gjennom samtaler med Sachnowitz som fortalte fra sine opplevelser i konsentrasjonsleirene under krigen. Boken ble første gang utgitt i 1976 og er oversatt til en rekke andre språk.  

I 1984 kom boken *Min afrikanske gullalder*, som handler om Jacob Mathesons (halvbror av Thor Heyerdahl) eventyrlige opplevelser i Afrika.

Arnold Jacoby komponerte også musikk og hadde plateutgivelse både i Norge og Italia.

Arnold Jacoby var gift med Ellen Dahl (1918–2012). Han var far til oversetter og forlagsredaktør Marianne Rosenblad Jacoby Steina, visesanger Louis Jacoby og illustratør og grafisk designer Tom Rosenblad Jacoby.

## Bibliografi
* 1941: *Det hemmelighetsfulle triangel *
* 1941: *Krusedulle*
* 1942: *Døden annonserer ikke *
* 1943: *Kajakk-klubben *
* 1943: *Døden og skipperen *
* 1944: *Kajakk-klubben og den sorte dame *
* 1945 *Jon i erden*
* 1946: *Kajakk-klubben og hjemmefronten *
* 1947: *Kajakk-klubben og den røde X *
* 1947: *Sabbatnatten *
* 1951: *Eventyret om skogen *
* 1965: *Senor Kon-Tiki *
* 1970: *Historien om [[Thor Heyerdahl]]*
* 1976: *Det angår også deg*, om Herman Sachnowitz
* 1984: *Møte med Thor Heyerdahl*
* 1984: *Min afrikanske gullalder*

## Diskografi over plateutgivelser

## Eksterne lenker
* Arnold Jacoby - Store norske leksikon
* Søk på «Jacoby, Arnold» i samboks database over norske bokutgivelser